आयशर मोटर्स का जिक्र नहीं किया गया तो शेयर बाजार की बात ही अधूरी रह जाएगी। कंपनी के प्रबंध निदेशक और सीईओ सिद्धार्थ लाल ने रॉयल एनफील्ड मोटरसाइकल ब्रांड का घाटे में चल रहा कारोबार वर्ष 2000 में संभाला और कुछ ही अरसे में उसे एक अलग पहचान दे डाली। इसके लिए उन्होंने डिजाइन, इंजीनियरिंग और मार्केटिंग में कड़ी मेहनत की। बाजार में कंपनी की हैसियत (पूंजीकरण) 2008 में 1,130 करोड़ रुपये थी, जो आज 82,040 करोड़ रुपये हो गई है। इस मामले में उसने पिछले साल कुछ अरसे के लिए दोपहिया दिग्गज बजाज ऑटो तक को पीछे धकेल दिया था, जबकि उसका मुनाफा और बिक्री बजाज ऑटो के मुकाबले एक तिहाई ही थी।